राष्ट्रिय सभा निर्वाचन सुरक्षाबारे उपप्रधानमन्त्रीद्वारा सुरक्षा निकायका प्रमुखसँग छलफल
कार्यवाहक प्रधानमन्त्रीको जिम्मेवारीसमेत सम्हालिरहेका उपप्रधान तथा रक्षामन्त्री पूर्णबहादुर खड्काले सुरक्षा निकायका प्रमुखहरूसँग राष्ट्रिय सभा निर्वाचनको सुरक्षा तयारीबारे उपप्रधान तथा गृहमन्त्री नारायणकाजी श्रेष्ठसहित सुरक्षा निकायका प्रमुखहरूसँग छलफल गरेका छन् ।
काठमाडौँ — कार्यवाहक प्रधानमन्त्रीको जिम्मेवारीसमेत सम्हालिरहेका उपप्रधान तथा रक्षामन्त्री पूर्णबहादुर खड्काले सुरक्षा निकायका प्रमुखहरूसँग राष्ट्रिय सभा निर्वाचनको सुरक्षा तयारीबारे उपप्रधान तथा गृहमन्त्री नारायणकाजी श्रेष्ठसहित सुरक्षा निकायका प्रमुखहरूसँग छलफल गरेका छन् ।खड्काले बिहीबार रक्षा मन्त्रालयमा उपप्रधान तथा गृहमन्त्री श्रेष्ठ, मुख्यसचिव बैकुण्ड अर्याल, प्रधानसेनापति प्रभुराम शर्मा, गृह सचिव, निमित्त रक्षा सचिव, नेपाल प्रहरीका महानिरीक्षक, सशस्त्र प्रहरीका महानिरीक्षक, राष्ट्रिय अनुसन्धान विभागका अतिरिक्त मुख्य अनुसन्धान निर्देशकसँग मुलुकको सुरक्षा स्थितिबारे छलफल गरेका थिए । आसन्न राष्ट्रिय सभा निर्वाचन समेतलाई ध्यानमा राखी शान्ति सुरक्षाको अवस्था दुरुस्त राख्न तथा भरपर्दो प्रबन्ध मिलाउन उपप्रधानमन्त्री खड्काले निर्देशन दिएको उनका प्रेस सल्लाहकार डीपी उपाध्यायले जानकारी दिए ।उपप्रधानमन्त्री खड्काले सुरक्षा बहुआयामिक विषय भएकाले त्यस कुरामा विशेष ध्यान दिन आग्रह गर्दै जातीय, क्षेत्रीय तथा धार्मिक विषयसँग जोडिएका विभिन्न गतिविधिहरूले शान्ति सुरक्षामा पार्न सक्ने नकारात्मक असरबारे विशेष ध्यान दिनसमेत सुरक्षा निकायका प्रमुखहरूलाई निर्देशन दिएका थिए । छलफलमा उपप्रधान तथा गृहमन्त्री नारायणकाजी श्रेष्ठले देशको समग्र शान्ति सुरक्षाको स्थिति सामान्य भए पनि विभिन्न तरिकाले संचालित गतिविधिहरूलाई ध्यानमा राखी शान्ति सुरक्षा कायम गर्ने कुरामा विशेष ध्यान दिनुपर्ने बताएका थिए । बैठकमा मुलुकको समग्र शान्ति सुरक्षाबारे समीक्षा गर्दै आगामी दिनमा चाल्नु पर्ने कदमबारे छलफल गरिएको बताइएको छ ।प्रधानमन्त्री पुष्पकमल दाहाल असंलग्न आन्दोलन (नाम)का सदस्य राष्ट्रहरूको १९ औँ शिखर सम्मेलनमा भाग लिन युगान्डाको राजधानी कम्पाला गएपछि कार्यवाहक प्रधानमन्त्रीको जिम्मेवारी उपप्रधान तथा रक्षामन्त्री खड्कालाई तोकिएको छ । बिहीबार राति कम्पाला गएका प्रधानमन्त्री दाहाल माघ ७ मा स्वदेश फर्किने कार्यक्रम छ । 